АҞӘА, ԥхынҷкәын 17 - Sputnik. COVID-19 азы атестқәа ҟазҵо атәыла дуқәа рыбжьара Урыстәыла ахԥатәи аҭыԥ ннакылоит ҳәа иҳәеит Урыстәыла ахада Владимир Путин ипресс-конференциаҿы Урыстәыла авирус апандемиа ишԥаԥылеи ҳәа ирҭаз азҵаара аҭакс.
Путин еиҭеиҳәеит атәылаҿы аамҭа кьаҿла 277 нызқь иара шеиҿкааз, жәабала амедцентрқәа шыргылаз. Уи апроблема ирласны аҭак аҭароуп иаанаго ҳәа иҳәеит иара.
"Адунеи аҿы иарбанызаалак тәылак агәабзиарахьчаратә система акоронавирус иазыхианы иҟамызт. Урыстәыла Китаи ачымазара ахы шцәырнагазҵәҟьа аҽазыҟаҵарақәа ирылагеит", - иҳәеит иара.
Путин иара убасгьы иазгәеиҭеит асабрадақәа рҭыжьра ҩеижәантә ишеиҳахаз.
Урыстәыла ираԥхьатәиу тәылоуп алаҵа аус адулара иалагаз. Иара убасгьы иазгәеиҭеит "Спутник V" ахы бзианы ишаанарԥшуа, иара ихаҭагьы алаҵа ҟаиҵараны дшыҟоу.
Путин урыстәылаа ҭабуп ҳәа реиҳәеит аҽазныкгьы ашәарҭа аҿаԥхьа аидгылара шакәу ихадароу ахьаадырԥшыз азы. Аҿкчымазара апандемиа аҭыԥ шамазгьы Аиааира ду 75-шықәса ахыҵра мҩаԥган ҳәа иҳәеит иара.
Апресс-конференциа аҳәаақәа ирҭагӡаны Сергеи Лавров дрылацәажәеит о аепидемиологиатә ҭагылазаашьа, Урыстәылеи Европа атәылақәеи ЕААи реизыҟазаашьа, Алексеи Навальны иаанкылара аганахь ала аҳәынҭқарра апозициа, Ашьха Ҟарабах аҭагылазаашьа, Латвиа АИХқәа рзинқәа ахьарҭшәо, Америка алхрақәа уҳәа егьырҭ атемақәагьы.
Асмаҭ Ҵәыџьԥҳа, Sputnik
Апресс-конференциа анымҩаԥысуаз Адәныҟатәи аусқәа рминистр дазааҭгылеит акоронавирус иаҿагыланы ақәԥара. Сергеи Лавров иазгәеиҭеит Урыстәыла шазыхио аҳәаанырцә тәылақәа аус рыцура алаҵа аҭыжьразы. Иара иажәақәа рыла уажәы аицәажәарақәа мҩаԥысуеит Урыстәылеи Мрагылара Ааигәа атәылақәеи, Африкеи, Азиеи, Латинтәи Америка атәылақәеи рыбжьара. Аминистр иара убасгьы иазгәеиҭеит ааигәа Владимир Путини Ангела Меркельи шалацәажәоз алаҵа аҭыжьразы аусеицура.
Урыстәыла абри аус аҿы Китаигьы аус ацнауеит.
"Аханатә, китаитәи ҳҩызцәа Ухань аҭагылазаашьа атәы ишналацәажәаз ацхыраара аҟаҵара амҩа ҳанылеит. Убри аахысгьы агуманитартә цхыраара мҩаԥаагоит" ҳәа иҳәеит иара.
Ишеилкаахаз ала иара Лавров ихаҭагьы акоронавирус иман.
"Ацәеижьҿагылақәа сымоуп, избанзар авирус сцәа иалан. Аха имарианы исхызгеит. Уажәы аҟазауаа абжьгарақәа ҟарҵоит знык изхызгахьоугьы алаҵа ҟарҵарц… Аҳақьымцәеи сареи абри азы ҳаилацәажәараны ҳаҟоуп", - ҳәа азгәеиҭеит Лавров.
Ермантәылатәи ажурналист Сергеи Лавров диазҵааит Азербаиџьан итҟәаны иҟоу арратә тәцәа роура анбалшо ҳәа.
Аминистр иажәақәа рыла уажәы Урыстәыла, Ермантәыла, Азербаиџьан асиақәа рышьақәырӷәӷәара мҩаԥыргоит атҟәацәа реимдаразы. Иара иҳәеит абри азҵаараҿы аерман ган ауадаҩрақәа шамоу – асиақәа цқьа ишхаҭәаамыз, ианаамҭазгьы ишынашьҭымыз.
"Азербаиџьан асиақәа азнархиеит. Уа иарбаз ырхынҳәын. Уи инаркны хабарда ибжьаӡыз, итҟәоу ма иаанкылоу рганахь ала зҵаара цәырымҵит", - ҳәа иҳәеит Лавров.
Лавров иажәақәа рыла абҵарамза анҵәамҭазы 62-ҩык аерман милаҭ иеиуоу аруаа Гадруттәи араион ахь инашьҭын. Урҭ уа итҟәан. Азербаиџьан арҭ аруаа аибашьра аанкылараз аҳәамҭа аныҟаҵаз ашьҭахь арегион ахь инашьҭын рызҵаарагьы хазы иӡбтәуп ҳәа иаԥхьаӡоит.
"Ус шакәугьы ҳара ари азҵаара аӡбра алыршара ҳҽазаҳшәоит "зегьы зегьы рыла аиҭныԥсахлара" апринцип инақәыршәаны. Ермантәыла Атәылахьчара аминистри сареи ҳаицәажәон. Сҽазысшәеит асиақәа ныҭкааны ирхиазарц, аха атҟәацәа рхыԥхьаӡара 62 иреиҳахеит. Уажәы ҳара ҳарратә напхгареи Ермантәылеи Азербаиџьани рырратә напхгареи еилацәажәоит, асиақәа еиҿдырԥшуеит", - ҳәа иҳәеит Лавров.
Иара убасгьы аминистр иҳәеит Ҟарабах ауааԥсыра рыгәҭа ишалацәажәо арегион Урыстәыла адҵара азҵаара, аха Урыстәыла уи аҩыза ахахьы ишаанамго.
"Ҳара ҳгәаанагарала ари арегион аҿы ицәырҵуа азҵаарақәа атәылақәа аҩба ирыӡблароуп" ҳәа иҳәеит иара.
Адәныҟатәи аусқәа рминистр азхьаԥшра аиҭеит Киев минсктәии нормандиатәии аиқәшаҳаҭрақәа шынанамыгӡо, аҳәынҭқарра ахаҭарнакцәагьы арҭ аиқәшаҳаҭрақәа ноугӡар ҟалоит иноумыгӡаргьы ҟалоит ҳәа ирҳәо.
Лавров иҳәеит Урыстәыла аҽакала ахымҩаԥгара ишалаго Парижи Берлини Киев арҭ аиқәшаҳаҭрақәа ирықәныҟәо ирзыҟамҵар.
"Сара сзы ихадоу афранцызцәеи анемеццәеи ргәаанагароуп. Ҳара киевтәи ахаҭарнакцәа акахьы раагаразы аҳәара анаауа дара рхы ԥхьаркуеит. Официалтә ҳәамҭакгьы ҟарҵом. Украинеи иара анапхгареи ргәы рзырхьуа акы аҳәара ҟамлозар, уигьы аартны ирҳәааит", - ҳәа иҳәеит иара.
Иара убасгьы иалацәажәан Киеви ЛЖәРеи ДЖәРеи реизыҟазаашьа. Лавров иажәақәа рыла Украина аиҳабыра ацәыԥхашьозароуп атҟәацәа реимдара ахьдыргәагәо.
Апресс-конференциаҿ иара убасгьы иазааҭгылан Америка алхрақәа ртема. Урыстәыла ААР аминистр акритика рзиуит абжьыҭара аметодқәак – абиуллетеньқәа ԥошьҭала рынашьҭра, асоциалтә ҳақәа ауаажәларратә гәаанагара рзеиҿкаара реиԥш иҟақәаз.
"95 миллион биуллетень ԥошьҭала ишьҭын. Урҭ 2/3 харҭәаан. Америкатәи алхратә нормативқәа ирыҵаркуамзар ауп мчыла абиуллетеньқәа рынашьҭара. 40% абыжьқәа ԥошьҭала ианынашьҭу, узызхәыцша акоуп", - ҳәа иҳәеит иара.
Лавров деигәыӷуеит Џьозеф Баиден иеиҳабыра Урыстәыла аганахь ала еиҳа маҷк рхаҿы аарԥшхап ҳәа.
Дональд Трампи иара идгылаҩцәеи рсаитқәа раркра далацәажәо Лавров иҳәеит "атехнологиатә гигантқәа рзы аконституциа акгьы шаанамго, уи уамырхәыцыр шзалымшо".
Ахы иақәиҭны аинформациа аиура иалацәажәан урысшәала иҩуа латвиатәи ажурналистцәа рус аконтекст инақәыршәаны. Латвиатәи ажурналистцәа ахара рыдҵан Евроеидгыла асанкциақәа ррежим еиларгеит ҳәа.
"ООН, ОБСЕ, Еврохеилак рахь ашәҟәқәа ҳашьҭхьеит. Ԥхьаҟагьы аус ааулоит абри аганахьала. Асеиԥш ахҭысқәа аҭыԥ анроуа, убри аан ҳара амассатә информациа ахархәагақәа рзинқәа шеиларго азы узвамло афактқәа анҳамоу, ООН азинхьчаратә форматқәа рҿы иҟоу амеханизмқәа иҟоу рызмыриашаргьы, азхьаԥшра арҭоит. Ҳара иаҳҭахуп аконвенциақәа рҿы иҟоу амеханизмқәа, асеиԥш аилагара ариашаразы атәыла ақәыӡбара азҭо амеханизмқәа, аилагарақәа аԥыххаанӡа ахара змоу иааиҟәамҵуа ишьҭоу амеханизмқәа аус рырура", - ҳәа иҳәеит иара.
Урыстәыла адәныҟатәи аусқәа рминистр игәаанагарала, урысшәала иҩуа АИХқәа рыӡбахә анырҳәо жәларбжьаратәи аструктурақәа "аиаша азықәԥара рҽацәхьаркуама ҳәа рзуҳәартә рхы мҩаԥыргоит".
Лавров иазгәеиҭеит Латвиа ахатәџьынџьуаа рганахьала ахымҩаԥгашьа "иҷыдоу аполитикатә ориентациа" амазаароуп иаанаго ҳәа.
Сергеи Лавров иҳәеит Жәларбжьаратәи аиҿкаарақәа инарываргыланы Урыстәыла ААР агәы иҭоуп ари аус аҭҵаара иаднаԥхьаларц ауаҩытәыҩса изинқәа рзы Европатәи аӡбарҭахь ашшра зылшо егьырҭ иеиҳабыратәым аиҿкаарақәагьы.
"Ари аҭагылазаашьа ҩбаны еилкаашьа амам. Иҟоу ыҟоуп. Сгәы иаанагом аӡбарҭа азыӡба аднакыларц азы аамҭа рацәа аҭахуп ҳәа. Уи адагьы азиндырыҩцәа-жәларбжьаратә усзуҩцәеи аџьынџьуаа рзинқәа рыхьчаразы Афонди аус рыцаауеит. Дара азыхиоуп ажурналистцәа ацхыраара рыҭара. Sputnik ҳадгылоит уи урыстәылатәи амассатә информациа иахьахархәагоу мацаразы акәым, иарбанзаалак атәыла атәылауаҩ аинформациа иахьиҭаху аҟынтә иоурц азин ахьимоу азы", - ҳәа иҳәеит иара.
Урыстәыла ААР иақәыӡбеит Прибалтика ажурналистцәа рганахьала иҟоу ақәымчра>>
"Иҳашьҭоуп": ажурналист еиҭалҳәеит урыстәылатәи АИХқәа рзы иҩуа Латвиа ишырзыҟоу>>
Урыстәыла адәныҟатәи аусқәа рминистр Сергеи Лавров ипресс-конференциа х-сааҭк инарзынаԥшуа ицон. Ари аамҭала иара ажурналистцәа рызҵаарақәа 20 рҭак ҟаиҵеит.
АҞӘА, ажьырныҳәа 18 - Sputnik. Домбаи асыԥса ахьлеиз аҭыԥ аҿы аиқәырхаҩцәа аӡәы иԥсыбаҩ рыԥшааит ҳәа аанацҳауеит РИА Новости, Урыстәыла АҶА адыррақәа ҵаҵӷәыс иҟаҵаны.
Ашәахьа ашьыжь Ҟарачы-Черкесиатәи акурорт Домбаи асыԥса леит. Заанаҵтәи адыррақәа рыла асы иаҵаханы иҟан 4-ҩык инадыркны 12-ҩык рҟынӡа. Урҭ рахьтә фҩык рыԥсы ҭаны асы иаҵырхит, усҟан иагьырҳәеит даҽаӡәы ишишьҭоу.
"Аиқәырхаҩцәа асыԥса ахьлеиз аԥшаарақәа ианырҿыз, аӡәы иԥсыбаҩ рыԥшааит", - ҳәа азгәарҭеит Урыстәыла АҶА аҟны.
Домбаи, ашьха Мусса-Ачитара асыԥса леит, асыԥсамҩа иаҵанакит ашәҩаныҟәарҭа трасса. Иамҩатәны авагон маҷқәа ҩба хнаҩеит, нас ишеилкаахаз ала аус зымуаз акаҳуажәырҭа аахақәа анаҭеит, ашьхашәҩатә маругақәа қьырала иахьрырҭо аҭыԥқәа ҩба сыла ихнаҟьеит.
Асыԥсаҿагыларатә маҵзураҿы иҟоуп агәаанагара даҽа сыԥсак, иԥсабаратәымкәа инашьҭыз ари асыԥса анырра анаҭар ҟалон ҳәа.
Аиқәырхаҩцәа ргәыԥ 172-ҩык ыҟоуп. АҶА аҿы иазгәарҭеит ажьырныҳәа 17-19 рзы Ҟарачы-Черқьесск ашьхақәа рҿы асыԥсалеира шәарҭоуп ҳәа агәҽанҵара шыҟарҵахьаз.
АҞӘА, ажьырныҳәа 19 - Sputnik. 225 000-ҩык рҟынӡа Аладатәи арратә округ аррамаҵзурауаа фымз рыҩныҵҟа COVID-19 аҟынтә алаҵа рзыҟаҵахоит ҳәа аанацҳауеит ААО апресс-маҵзура.
Алаҵа рзыҟаҵахоит аррамаҵзурауаа рҭаацәа, аграждантә персонал. Зынӡа шәнызқьҩык рҟынӡа.
Амассатә лаҵаҟаҵара хацыркхеит Аладатәи арратә округ аҿы. Актәи акомпонент рзыҟарҵахьеит 17 000-ҩык рҟынӡа, ҩ-компонентк рзыҟарҵахьеит фнызқьҩык.
Жәабран 15 2021 шықәсанӡа арратә округ амедусҳәарҭақәа иазыԥхьагәарҭоит аҽа 60 000-ҩык алаҵа рзыҟаҵара.
Алаҵа хатәгәаԥхаралоуп ишыҟарҵо, иззыҟарҵо уи азы ашәҟәы инапы аҵеиҩуеит.
Аденовирустә вектор шьаҭас измоу алаҵа нанҳәа 11 рзы Урыстәыла агәабзиарахьчара аминистрра ашәҟәы иҭанагалеит. Абасала иара адунеи аҿы ираԥхьатәиу коронавирус SARS-COV-2 иаҿагыло лаҵоуп.